Il-programmi tal-MFA kienu parti minn sforz usa’ mill-UE u minn donaturi internazzjonali oħra, maqbula fil-konferenza ta’ Londra “Supporting Syria and the region” f’Frar 2016, biex jgħin lill-Ġordan u lil pajjiżi oħra fir-reġjun jimmitigaw l-impatt ekonomiku u soċjali li jirriżulta mill-konflitti reġjonali u mill-preżenza ta’ għadd kbir ta’ refuġjati Sirjani. L-impenn internazzjonali lejn il-Ġordan ġie kkonfermat f’diversi okkażjonijiet sussegwenti, b’mod partikolari waqt il-Konferenza ta’ Brussell dwar “Supporting the Future of Syria” f’April 2017, il-Kunsill ta’ Assoċjazzjoni UE-Ġordan f’Lulju 2017 u l-Konferenza Brussell-II dwar “Supporting the Future of Syria” f’April 2018. Fil-Konferenza “London Initiative”, li saret f’Frar 2019, u fil-Konferenza Brussell-III li saret f’Marzu 2019, il-komunità internazzjonali u reġjonali tad-donaturi, inkluża l-UE, ikkonfermat mill-ġdid l-intenzjonijiet tagħha li tappoġġja l-isforzi tal-Ġordan biex jippreserva l-istabbiltà makroekonomika u jtejjeb il-prospetti ta’ tkabbir.

L-assistenza ppjanata tingħata f’forma ta’ self u jenħtieġ li tkun iffinanzjata permezz ta’ operazzjonijiet ta’ teħid b'self li l-Kummissjoni se twettaq f’isem l-UE. L-ispejjeż baġitarji tal-assistenza se jikkorrispondu mal-proviżjonament, b’rata ta’ 9 %, tal-ammonti żborżati fil-fond ta’ Garanzija għal self estern tal-UE, mil-linja baġitarja 01 03 06 (“Proviżjonament tal-Fond ta’ Garanzija”).

Jekk wieħed jassumi li l-ewwel żewġ żborżi ta' self se jsiru fl-2020 b'ammont totali ta' EUR 300 miljun u t-tielet żborż ta' self se jsir fl-2021 b'ammont ta’ EUR 200 miljun, u skont ir-regoli li jirregolaw il-mekkaniżmu tal-fond ta’ garanzija, il-proviżjonament korrispondenti se jiddaħħal fil-baġits tal-2022 (EUR 27 miljun) u tal-2023 (EUR 18-il miljun).

(1)Ir-relazzjonijiet bejn l-Unjoni Ewropea (“l-Unjoni”) u r-Renju Ħaxemita tal-Ġordan (“il-Ġordan”) qegħdin jiżviluppaw fi ħdan il-qafas tal-Politika Ewropea tal-Viċinat (PEV). Il-Ġordan iffirma il-Ftehim ta' Assoċjazzjoni mal-Unjoni fl-24 ta' Novembru 1997, li daħal fis-seħħ fl-1 ta' Mejju 2002. Skont il-Ftehim ta’ Assoċjazzjoni, l-Unjoni u l-Ġordan gradwalment stabbilew Żona ta’ Kummerċ Ħieles matul perjodu tranżizzjonali ta’ 12-il sena. Barra minn hekk, fl-2007 daħal fis-seħħ ftehim dwar aktar liberalizzazzjoni ta’ prodotti agrikoli. Fl-2010, ġiet miftiehma sħubija ta' Status Avvanzat bejn l-UE u l-Ġordan li tinvolvi oqsma usa' ta' kooperazzjoni. Il-protokoll dwar Mekkaniżmi għas-Soluzzjoni tat-Tilwim għall-kummerċ bejn l-UE u l-Ġordan inizjalat f'Diċembru 2009 daħal fis-seħħ fl-1 ta' Lulju 2011. Id-djalogu politiku u l-kooperazzjoni ekonomika bilaterali ġew żviluppati aktar fil-qafas tal-Ftehim ta’ Assoċjazzjoni, tal-Prijoritajiet tas-Sħubija UE-Ġordan u tal-Qafas ta’ Appoġġ Uniku adottati għall-2017–2020.

(2)Fl-2011, il-Ġordan beda għadd ta’ riformi politiċi biex tissaħħaħ id-demokrazija parlamentari u l-istat tad-dritt. Twaqqfu Qorti Kostituzzjonali u Kummissjoni Elettorali Indipendenti u l-Parlament tal-Ġordan għadda għadd ta’ liġijiet ewlenin, inkluż l-Att Elettorali u l-Att tal-Partiti Politiċi kif ukoll liġijiet dwar id-deċentralizzazzjoni u l-muniċipalitajiet. Sar titjib leġiżlattiv fejn jidħlu l-indipendenza tal-ġudikatura u d-drittijiet tan-nisa.

(3)L-ekonomija tal-Ġordan sofriet b'mod sinifikanti mill-konflitti fit-tul, b'mod partikolari fil-pajjiżi ġirien tal-Iraq u s-Sirja. Dan l-inkwiet reġjonali ħalla impatt qawwi fuq id-dħul estern u dgħajjef il-finanzi pubbliċi. L-influssi tat-turiżmu u tal-investiment dirett barrani ġew affettwati b’mod negattiv, u r-rotot tal-kummerċ baqgħu mblukkati għal perjodi twal. B’mod separat, il-fluss tal-gass naturali mill-Eġittu kien mfixkel għal diversi snin, u dan wassal għal ħtieġa li tiġi akkwistat enerġija minn sorsi alternattivi bi prezz ogħla. Barra minn hekk, l-ekonomija tal-Ġordan kienet milquta minn influss kbir ta' refuġjati Sirjani, li żied il-pressjoni fuq il-pożizzjoni fiskali tiegħu, fuq is-servizzi pubbliċi u fuq l-infrastruttura.

(4)F’Awwissu 2016, l-awtoritajiet tal-Ġordan u l-FMI qablu dwar it-tieni programm ta’ aġġustament ekonomiku appoġġat b’Faċilità ta’ Fond Estiża (Extended Fund Facility - EFF) ta’ tliet snin fl-ammont ta’ USD 723 miljun, li segwiet Arranġament ta’ Riżerva ta’ USD 2 biljun ta’ tliet snin mill-2012 sal-2015. F’Mejju 2019, il-programm tal-EFF ġie estiż sa Marzu 2020.

(5)F’Diċembru 2016, l-Unjoni adottat it-tieni programm ta’ assistenza makrofinanzjarja (MFA-II) ta’ EUR 200 miljun fil-forma ta’ self, bi tweġiba għal talba mill-Ġordan f’Marzu 2016 u wara li tlesta l-ewwel programm tal-MFA ta’ EUR 180 miljun implimentat fl-2015. L-MFA-II ġiet b’segwitu għall-impenn li ġie espress fil-konferenza “Supporting Syria and the Region”, li saret f'Londra fl-4 ta' Frar 2016, fejn l-Unjoni wiegħdet EUR 2,39 biljun fl-2016-2017 f'appoġġ finanzjarju għall-pajjiżi l-aktar milquta mill-kriżi tar-rifuġjati, inkluż il-Ġordan. Il-Memorandum ta' Qbil li jiddefinixxi l-kondizzjonijiet ta' politika relatati mal-MFA-II daħal fis-seħħ fid-19 ta' Settembru 2017. L-ewwel pagament tal-MFA-II ġie rilaxxat fis-17 ta’ Ottubru 2017 u t-tieni pagament fil-21 ta’ Ġunju 2019, wara l-implimentazzjoni tal-miżuri ta’ politika miftiehma.

(6)Id-Deċiżjoni għall-MFA-II, kif adottata mill-koleġiżlaturi f’Diċembru 2016, kienet tinkludi Dikjarazzjoni Konġunta mill-Parlament Ewropew, mill-Kunsill u mill-Kummissjoni li fiha l-Kummissjoni, fid-dawl tal-isfidi fiskali u taċ-ċirkostanzi straordinarji li qed jiffaċċja l-Ġordan minħabba li qed jospita għadd kbir ta’ Sirjani (1,3 miljun skont l-awtoritajiet Ġordanjani), impenjat ruħha li tippreżenta, jekk ikun xieraq, proposta ġdida għall-estensjoni u ż-żieda tal-MFA lill-Ġordan, mat-tlestija b’suċċess tat-tieni MFA u dment ikunu ssodisfati l-prekundizzjonijiet tas-soltu għal dan it-tip ta’ assistenza, inkluża valutazzjoni aġġornata mill-Kummissjoni tal-ħtiġijiet ta’ finanzjament estern tal-Ġordan.

(7)Fl-2017-2019, l-instabbiltà twila reġjonali, l-iskopertura kbira għall-fluttwazzjoni fil-prezzijiet taż-żejt u ż-żieda fil-kostijiet tas-self għas-swieq emerġenti mad-dinja kollha baqgħu jkunu ta’ piż fuq l-ekonomija Ġordanjana. B’riżultat ta’ dan, it-tkabbir ekonomiku naqas għal darb’ oħra, il-qgħad żdied b’mod sinifikanti, il-ġbir tad-dħul mit-taxxa naqas u tfaċċaw ħtiġijiet ġodda ta’ finanzjament fiskali u estern.

(8)F’dan il-kuntest diffiċli, l-Unjoni u l-komunità internazzjonali reħgħu esprimew l-impenn li jappoġġja lill-Ġordan f’diversi okkażjonijiet sussegwenti, b’mod partikolari waqt il-Konferenza ta’ Brussell dwar “Supporting the Future of Syria” f’April 2017, fil-Kunsill ta’ Assoċjazzjoni UE-Ġordan f’Lulju 2017 u fil-Konferenza Brussell-II dwar “Supporting the Future of Syria” f’April 2018. Fil-Konferenza “London Initiative”, li saret f’Frar 2019, u fil-Konferenza Brussell-III li saret f’Marzu 2019, il-komunità internazzjonali u reġjonali tad-donaturi, inkluża l-UE, ikkonfermat mill-ġdid l-intenzjonijiet tagħha li tappoġġja l-isforzi tal-Ġordan biex jippreserva l-istabbiltà makroekonomika u jtejjeb il-prospetti ta’ tkabbir.

(9)Sa mill-bidu tal-kriżi Sirjana fl-2011, l-Unjoni għamlet disponibbli aktar minn EUR 2,1 biljun lill-Ġordan taħt strumenti differenti (inklużi EUR 380 miljun taħt iż-żewġ programmi tal-MFA msemmija hawn fuq) biex tgħin lill-pajjiż jippreserva l-istabbiltà ekonomika, isostni r-riforma politika u ekonomika u jindirizza l-ħtiġijiet relatati umanitarji, ta’ żvilupp u ta’ sigurtà tiegħu. Barra minn hekk, il-Bank Ewropew tal-Investiment alloka madwar EUR 486 miljun f’self ta’ proġetti lill-Ġordan.

(10)F'Lulju 2019, fid-dawl tas-sitwazzjoni ekonomika u l-prospett ekonomiku li kienu għadhom diffiċli, il-Ġordan talab għal aktar assistenza makrofinanzjarja mill-Unjoni.

(11)Wara t-tlestija b’suċċess tar-rieżami tat-tieni programm tal-FMI fis-6 ta’ Mejju 2019, il-FMI u l-Ġordan bdew diskussjonijiet dwar programm suċċessur tal-FMI għal wara Marzu 2020 meta huwa mistenni li jkun spiċċa l-arranġament taħt il-Faċilità ta’ Fond Estiż.

(12)Minħabba li l-Ġordan huwa pajjiż kopert mill-PEV, jenħtieġ li jkun ikkunsidrat bħala eliġibbli biex jirċievi l-assistenza makrofinanzjarja mill-Unjoni.

(13)L-assistenza makrofinanzjarja mill-Unjoni jenħtieġ li tkun strument finanzjarju eċċezzjonali ta' appoġġ mingħajr irbit u mhux speċifikat għall-bilanċ tal-pagamenti, bl-għan li tindirizza l-ħtiġijiet finanzjarji esterni immedjati tal-benefiċjarju u jenħtieġ li tirfed l-implimentazzjoni ta' programm ta' politika li fih miżuri qawwija ta' riforma strutturali u ta' aġġustament immedjat maħsuba biex itejbu l-pożizzjoni tal-bilanċ tal-pagamenti fuq terminu qasir.

(14)Minħabba li għad hemm diskrepanza fil-finanzjament residwu tal-bilanċ tal-Ġordan tal-pagamenti lil hinn mir-riżorsi pprovduti mill-FMI u minn istituzzjonijiet multilaterali oħrajn, l-għoti mill-Unjoni ta' assistenza makrofinanzjarja lill-Ġordan, fiċ-ċirkostanzi eċċezzjonali attwali qed titqies bħala tweġiba xierqa għat-talba li l-Ġordan għamel lill-Unjoni biex tappoġġja l-istabbilizzazzjoni ekonomika tiegħu flimkien mal-programm tal-FMI. L-assistenza makrofinanzjarja tal-Unjoni tkun tappoġġa l-aġenda tal-istabbilizzazzjoni ekonomika u tar-riforma strutturali tal-Ġordan, filwaqt li tissuplimenta r-riżorsi li huma disponibbli taħt l-arranġament finanzjarju tal-FMI.

(15)Jenħtieġ li l-assistenza makrofinanzjarja tal-Unjoni jkollha l-għan li tappoġġa l-ħolqien mill-ġdid ta' sitwazzjoni finanzjarja esterna sostenibbli għall-Ġordan, u b'hekk tappoġġa l-iżvilupp ekonomiku u soċjali tiegħu.

(16)Id-determinazzjoni tal-ammont tal-assistenza makrofinanzjarja tal-Unjoni hija bbażata fuq valutazzjoni kwantitattiva kompleta tal-ħtiġijiet ta’ finanzjament estern residwu tal-Ġordan u tqis il-kapaċità tiegħu li jiffinanzja lilu nnifsu bir-riżorsi proprji tiegħu, partikolarment ir-riżervi internazzjonali li għandu għad-dispożizzjoni tiegħu. L-assistenza makrofinanzjarja tal-Unjoni għandha tikkumplementa l-programmi u r-riżorsi pprovduti mill-FMI u mill-Bank Dinji. Id-determinazzjoni tal-ammont tal-assistenza tqis ukoll il-kontribuzzjonijiet finanzjarji mistennija mingħand donaturi bilaterali u multilaterali u l-ħtieġa li tiġi żgurata l-kondiviżjoni ġusta tal-piż bejn l-Unjoni u donaturi oħrajn, kif ukoll l-implimentazzjoni diġà eżistenti tal-istrumenti ta' finanzjament esterni l-oħrajn tal-Unjoni fil-Ġordan u l-valur miżjud tal-involviment kumplessiv tal-Unjoni.

(17)Jenħtieġ li l-Kummissjoni tiżgura li l-assistenza makrofinanzjarja tal-Unjoni tkun legalment u sostanzjalment skont il-prinċipji u l-objettivi ta', u l-miżuri ewlenin meħuda fl-oqsma differenti tal-azzjoni esterna u ta' linji ta' politika oħrajn rilevanti tal-Unjoni.

(18)L-assistenza makrofinanzjarja tal-Unjoni għandha tappoġġa l-politika esterna tal-Unjoni rigward il-Ġordan. Jenħtieġ li s-servizzi tal-Kummissjoni u s-Servizz Ewropew għall-Azzjoni Esterna jaħdmu flimkien mill-qrib matul l-operazzjoni ta' assistenza makrofinanzjarja kollha bl-għan li jikkoordinaw il-politika esterna tal-Unjoni u li jiżguraw il-konsistenza tagħha.

(19)L-assistenza makrofinanzjarja tal-Unjoni għandha tappoġġa l-impenn tal-Ġordan fir-rigward tal-valuri kondiviżi mal-Unjoni, fosthom id-demokrazija, l-istat tad-dritt, il-governanza tajba, ir-rispett għad-drittijiet tal-bniedem, l-iżvilupp sostenibbli u t-tnaqqis fil-faqar, kif ukoll l-impenn tiegħu għall-prinċipji ta’ kummerċ miftuħ, ibbażat fuq ir-regoli u b’mod ġust.

(20)Prekundizzjoni għall-għoti tal-assistenza makrofinanzjarja tal-Unjoni jenħtieġ li tkun li l-Ġordan jirrispetta l-mekkaniżmi demokratiċi effettivi – inklużi sistema parlamentari b'diversi partiti – u l-istat tad-dritt, u li jiggarantixxi r-rispett tad-drittijiet tal-bniedem. Barra minn hekk, l-objettivi speċifiċi tal-assistenza makrofinanzjarja tal-Unjoni għandhom isaħħu l-effiċjenza, it-trasparenza u r-responsabbiltà fis-sistemi tal-ġestjoni tal-finanzi pubbliċi fil-Ġordan, u jippromwovu r-riformi strutturali li għandhom l-għan li jappoġġaw it-tkabbir sostenibbli u inklussiv, il-ħolqien tax-xogħol u l-konsolidazzjoni fiskali. Kemm it-twettiq tal-prekondizzjonijiet kif ukoll il-kisba ta' dawk l-objettivi jenħtieġ li jiġu mmonitorjati regolarment mill-Kummissjoni u mis-Servizz Ewropew għall-Azzjoni Esterna.